**Инфляция даражасини жиловлаш – макроиқтисодий барқарорлик кафолати**

Жорий йилнинг январь-март ойларида инфляция даражаси 4,3 фоизни ташкил қилиб, прогноз параметрлари даражасида бўлиши таъминланди *(2018 йилнинг биринчи чорагида - 4,9%).*

Бунда **озиқ-овқат товарлари** нархининг ўсиши **6,4 фоизни** ташкил қилиб, ушбу ўсиш мева ва сабзавотлар (17,7%), сут маҳсулотлари (8,1%), умумий овқатланиш (8,0%), спиртли ичимликлар (6,0%), нон ва нон маҳсулотлари (3,4%), гўшт маҳсулотлари (3,2%) нархларининг кўтарилиши ҳисобига шаклланган.

**Ноозиқ-овқат товарлари** 2019 йилнинг биринчи чорагида **2,8 фоизга** қимматлашиб, асосан босмохона маҳсулотлари (17%), алоқа воситалари (10,1%), тозаловчи воситалар (8,9%), асосий маиший товарлар (6,4%), кийим-кечаклар (3,6%) ва оёқ кийимлари (2,7%) нархларининг ошиши кузатилди.

**Хизматлар** тарифларининг ўсиши **2,5 фоизни** ташкил қилди. Бунга таълим хизматлари (6,8%), маиший хизматлар (5,2%) ва алоқа хизматлари тарифларининг ошиши (4,2%) таъсир кўрсатди.

Шунингдек, жорий йилнинг биринчи чорагидаги инфляция даражасига қуйидаги омиллар таъсир кўрсатди:

**А) Мавсумийлик омили.** Ҳисобот даврида мева-сабзавот нархлари 17,7 фоизга, сут маҳсулотлари нархлари 8,1 фоизга ошди. Мазкур омилларнинг инфляция даражасига таъсири 1,48%ни ташкил қилди.

**Б)**Саноат маҳсулотлари ишлаб чиқарувчи корхоналарда улгуржи нархларнинг 9,9%га, жумладан кимё маҳсулотлари ишлаб чиқариш – 35,3%, кийим ишлаб чиқариш 9,2%, тери маҳсулотлари 8,1% ва фармацевтика препаратлари ишлаб чиқариш нархларининг 4,2%га ошиши умумий инфляция даражасига 1,03%га таъсир кўрсатди.

**В)** Бошқа омилларнинг таъсири - 1,80%.

Ўз навбатида, жорий йилнинг I чорагида қуйидаги омиллар инфляция даражасини жиловлаш имконини берди:

- ички бозорни истеъмол товарлари билан тўйинтириш мақсадида 2019 йилнинг биринчи чорагида 513,6 млн.долл. (2018 йилнинг мос даврига нисбатан ўсиш - 9,0%) озиқ-овқат маҳсулотлари импорти амалга оширилди;

- 2018 йилда тухум етиштириш 16,2%га, мол ва товуқ гўшти етиштириш – 5,7%га, сут етиштириш – 4,3%га, балиқ етиштириш 12,1% га ошган ва бошқалар.

Инфляция даражасини янада жиловлаш ва шу орқали аҳоли турмуш фаровонлигини таъминлаш мақсадида комплекс чора-тадбирлар амалга оширилиши давом этмоқда.